

PASKAIDROJUMA RAKSTS

1. PRIEKŠLIKUMA KONTEKSTS

Eiropas Savienības un tās dalībvalstu vārdā Komisija ir risinājusi sarunas par Kopējās aviācijas telpas nolīgumu (turpmāk "nolīgums") ar Gruziju saskaņā ar Padomes lēmumu, ar kuru Komisiju pilnvaroja sākt sarunas.

Daļa no ES kaimiņattiecību politikas aspektiem ir šā divpusējo nolīgumu tīkla aizstāšana, izveidojot Kopēju aviācijas telpu starp ES un tās kaimiņvalstīm. Nolīguma mērķis ir pakāpeniski atvērt tirgu, nodrošinot maršrutu un jaudas pieejamību uz savstarpības pamatiem; nediskriminējošus un līdzvērtīgus konkurences apstākļus ekonomikas dalībniekiem, pamatojoties uz ES līgumu principiem; kā arī saskaņot Gruzijas tiesību aktus aviācijas jomā ar ES tiesību aktiem tādos jautājumos kā lidojumu drošība, drošība un gaisa satiksmes pārvaldība.

Nolīgums tika parakstīts 2010. gada 2. decembrī[[1]](#footnote-1). No ES puses nolīguma puses ir gan Savienība, gan tās dalībvalstis. Ratifikācijas process 2017. gada 9. februārī ir pabeigts visās dalībvalstīs, izņemot Horvātijas Republiku.

Horvātijas Republika pievienosies nolīgumam saskaņā ar procedūru, kas paredzēta Pievienošanās aktā, kas ir pievienots 2011. gada 5. decembra Pievienošanās līgumam, un attiecīgais protokols par Horvātijas Republikas pievienošanos šim nolīgumam tika parakstīts 2014. gada novembrī[[2]](#footnote-2).

Īpaši ņemot vērā Lisabonas līguma stāšanos spēkā, un ievērojot Eiropas Savienības Tiesas 2015. gada 28. aprīļa spriedumu lietā C-28/12, ar šo priekšlikumu groza sākotnējo Komisijas priekšlikumu (COM(2010) 339 galīgā redakcija[[3]](#footnote-3)), ko pieņēma 2010. gada 28. jūnijā un pēc tam iesniedza Padomei. Lai atvieglotu izskatīšanu Padomē, viss attiecīgais teksts ir iesniegts kā grozītais priekšlikums.

2. JURIDISKAIS PAMATS

LESD 100. panta 2. punkts saistībā ar LESD 218. panta 6. punkta a) un v) apakšpunktiem.

3. *EX POST* IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

Neattiecas.

4. IETEKME UZ BUDŽETU

Neattiecas.

5. CITI ELEMENTI

• Īstenošanas plāni un uzraudzības, izvērtēšanas un ziņošanas kārtība

Neattiecas.

2010/0186 (NLE)

Grozīts priekšlikums

PADOMES LĒMUMS

par to, lai Savienības vārdā noslēgtu Kopējās gaisa telpas nolīgumu starp Eiropas Savienību un tās dalībvalstīm, no vienas puses, un Gruziju, no otras puses

EIROPAS SAVIENĪBAS PADOME,

ņemot vērā Līgumu par Eiropas Savienības darbību un jo īpaši tā 100. panta 2. punktu saistībā ar tā 218. panta 6. punkta a) apakšpunkta v) punktu,

ņemot vērā Eiropas Komisijas priekšlikumu,

ņemot vērā Eiropas Parlamenta piekrišanu[[4]](#footnote-4),

tā kā:

(1) Eiropas Savienības un tās dalībvalstu vārdā Komisija ir risinājusi sarunas par Kopējās aviācijas telpas nolīgumu ar Gruziju (turpmāk "nolīgums") saskaņā ar Padomes lēmumu, ar kuru Komisiju pilnvaroja sākt sarunas.

(2) Nolīgums tika parakstīts 2010. gada 2. decembrī, ņemot vērā tā noslēgšanu vēlāk, saskaņā ar Padomes un Padomē sanākušo Eiropas Savienības dalībvalstu pārstāvju Lēmumu 2012/708/ES[[5]](#footnote-5).

(3) Nolīgums ir ratificēts visās dalībvalstīs, izņemot Horvātijas Republiku. Horvātijas Republika pievienosies nolīgumam saskaņā ar procedūru, kas paredzēta Pievienošanās aktā, kas ir pievienots 2011. gada 5. decembra Pievienošanās līgumam, un attiecīgais protokols par Horvātijas Republikas pievienošanos šim nolīgumam tika parakstīts 2014. gada novembrī.

(4) Nolīgums tagad būtu jāapstiprina Savienības vārdā.

(5) Lēmuma 2012/708/ES 3. un 4. pants ietver noteikumus par lēmumu pieņemšanu un pārstāvību dažādos nolīgumā izklāstītos jautājumos. Ņemot vērā Eiropas Savienības Tiesas 2015. gada 28. aprīļa spriedumu lietā C-28/12, minēto noteikumu piemērošana būtu jāpārtrauc. Ņemot vērā Līgumus, par šiem jautājumiem nav nepieciešami jauni noteikumi, ne arī noteikumi par dalībvalstīm noteikto informācijas sniegšanas pienākumu. Tāpēc Lēmuma 2012/708/EK 3., 4. un 5. pantu būtu jābeidz piemērot no dienas, kad stājas spēkā šis lēmums,

IR PIEŅĒMUSI ŠO LĒMUMU.

1. pants

Ar šo lēmumu Savienības vārdā apstiprina Kopējās aviācijas telpas nolīgumu (turpmāk – "nolīgums") starp Eiropas Savienību un tās dalībvalstīm, no vienas puses, un Gruziju, no otras puses.

2. pants

Padomes priekšsēdētājs ieceļ personu vai personas, kuras Savienības vārdā ir tiesīgas deponēt nolīguma 29. pantā paredzēto apstiprināšanas instrumentu, lai paustu Savienības piekrišanu ievērot nolīguma saistības.

*3. pants*

Nostāju, kas Savienībai jāieņem attiecībā uz Apvienotās komitejas lēmumiem saskaņā ar nolīguma 22. pantu, kuri attiecas vienīgi uz Savienības tiesību aktu iekļaušanu nolīguma III pielikumā (Noteikumi, kas piemērojami civilās aviācijas jomā), ņemot vērā visas nepieciešamās tehniskās korekcijas, pieņem Komisija pēc apspriešanās ar Padomes izraudzīto īpašo komiteju.

*4. pants*

Lēmuma 2012/708/ES 3., 4. un 5. pantu beidz piemērot šā lēmuma spēkā stāšanās dienā.

5. pants

Šis lēmums stājas spēkā tā pieņemšanas dienā.

Briselē,

Padomes vārdā —

priekšsēdētājs

1. Padomes un Padomē sanākušo dalībvalstu valdību pārstāvju 2010. gada 15. oktobra Lēmums 2012/708/ES par to, lai parakstītu un provizoriski piemērotu Kopējās aviācijas telpas nolīgumu starp Eiropas Savienību un tās dalībvalstīm, no vienas puses, un Gruziju, no otras puses (OV L 321, 20.11.2012., 1. lpp.). [↑](#footnote-ref-1)
2. Padomes 2014. gada 8. oktobra Lēmums 2014/928/ES par to, lai Savienības un tās dalībvalstu vārdā parakstītu un provizoriski piemērotu Protokolu, ar ko groza Kopējās aviācijas telpas nolīgumu starp Eiropas Savienību un tās dalībvalstīm, no vienas puses, un Gruziju, no otras puses, lai ņemtu vērā Horvātijas Republikas pievienošanos Eiropas Savienībai (OV L 365, 19.12.2014., 1. lpp.). [↑](#footnote-ref-2)
3. [http://eur-lex.europa.eu/legal-content/LV/TXT/PDF/?uri=CELEX:52010PC0339&qid=1520852117894&from=LV.](http://eur-lex.europa.eu/legal-content/LV/TXT/PDF/?uri=CELEX:52010PC0339&qid=1520852117894&from=LV) [↑](#footnote-ref-3)
4. OV C , , . lpp. [↑](#footnote-ref-4)
5. OV L 321, 20.11.2012., 1./2. lpp. [↑](#footnote-ref-5)